Š t a t ú t
Rady vlády Slovenskej republiky pre prevenciu kriminality 

Čl. 1
Postavenie Rady vlády Slovenskej republiky 
pre prevenciu kriminality
(1) Rada vlády Slovenskej republiky pre prevenciu kriminality (ďalej len ”rada”) je poradným, iniciatívnym a koordinačným orgánom vlády Slovenskej republiky (ďalej len ”vláda”) pre oblasť prevencie kriminality a inej protispoločenskej činnosti (ďalej len ”prevencia”). 
(2) Rada pôsobí v súlade s činnosťou vlády a jej programovým vyhlásením. Vo svojej činnosti sa riadi zákonmi SR, všeobecne záväznými právnymi predpismi a uzneseniami vlády.
(3) Činnosťou rady nie je dotknutá pôsobnosť a zodpovednosť ministerstiev, ostatných ústredných orgánov štátnej správy ani ďalších ústredných orgánov v oblasti prevencie.
Čl. 2
Poslanie rady
(1) Rada plní najmä tieto úlohy:
a/ v rámci poradnej funkcie
1. prerokúva analýzy  stavu a vývoja kriminality v Slovenskej republike a navrhuje opatrenia na jej kontrolu a elimináciu, ako aj iných s ňou súvisiacich sociálno-patologických javov,
2. posudzuje z podnetu  vlády, členov rady a iných subjektov prevencie materiály a návrhy týkajúce sa prevencie a navrhuje vhodné riešenia,
3. pripravuje a predkladá  vláde hodnotiace správy o stave a účinnosti prevencie v Slovenskej republike,
4. poskytuje subjektom prevencie na národnej, regionálnej a miestnej úrovni metodickú pomoc pri vypracúvaní preventívnych programov a projektov, ich realizácii a vyhodnocovaní ich účinnosti.
b/ v rámci iniciatívnej funkcie
1.	 predkladá vláde a vecne príslušným ministerstvám, ako aj iným orgánom a inštitúciám podnety, návrhy a odporúčania v oblasti prevencie,
2.	iniciuje prípravu legislatívnych opatrení v oblasti prevencie,
3.	podporuje zriaďovanie a činnosť komisií a koordinátorov prevencie pri orgánoch miestnej štátnej správy a samosprávy,
4.	podporuje vedecký výskum v oblasti prevencie a výsledky výskumov sprostredkúva subjektom prevencie, 
5.	sprostredkúva prenos a výmenu informácií o prevencii.

c/ v rámci koordinačnej funkcie
1. koordinuje činnosť vecne príslušných ministerstiev, orgánov štátnej správy, samosprávy a zainteresovaných mimovládnych organizácií pri rozpracovaní a realizácii Stratégie prevencie kriminality v Slovenskej republike (ďalej len ”stratégia prevencie”),
2. koordinuje realizáciu preventívnych projektov a programov na národnej, regionálnej a miestnej úrovni,
        (1)koordinuje spoluprácu Slovenskej republiky s Komisiou OSN pre prevenciu kriminality a trestnú justíciu so sídlom vo Viedni a s Európskymi inštitúciami pre prevenciu kriminality.
        (2) Rada spolupracuje s orgánmi  miestnej štátnej správy, samosprávy, podnikateľskými subjektami, občianskymi združeniami a  iniciatívami, cirkvami a hromadnými oznamovacími prostriedkami v oblasti prevencie, cieľavedome pôsobí na verejnú mienku v záujme aktívnej účasti občanov na prevencii.
        (3) Rada spolupracuje s odbornými medzinárodnými a zahraničnými inštitúciami a organizáciami v oblasti prevencie.
Čl. 3
Zloženie rady a úlohy jej členov
(1) Radu tvoria: 
1.   predseda - minister vnútra SR
2.   prvý podpredseda - minister spravodlivosti SR
3.   druhý podpredseda - štátny tajomník Ministerstva vnútra SR
4.   tajomník - riaditeľ sekretariátu rady
5.   štátny tajomník Ministerstva práce, sociálnych vecí a rodiny SR
6.   štátny tajomník Ministerstva školstva SR
7.   štátny tajomník Ministerstva zdravotníctva SR
8.   zástupca Ministerstva financií SR
9.   náčelník Vojenskej polície  
10. prezident Policajného zboru
11. generálny riaditeľ sekcie verejnej správy MV SR
12. generálny riaditeľ Železničnej polície
13. zástupca miestnej štátnej správy
14. zástupca samosprávy
15. zástupca mimovládnej organizácie
16. zástupca Slovenskej asociácie poisťovní
17. expert
18. expert
19. expert
20. prezident Združenia náčelníkov obecných a mestských polícií Slovenska

(2) Na rokovania rady sú prizývaní zástupcovia Generálnej prokuratúry SR, Ministerstva životného prostredia SR a Asociácie bánk.
(3) Predsedu a prvého podpredsedu rady vymenúva a odvoláva vláda.
(4) Na  rozšírené zasadanie rady, ktoré sa koná raz ročne sa prizývajú zástupcovia inštitúcií a organizácií spolupracujúcich v oblasti prevencie (ako Združenie miest a obcí SR, Biskupská konferencia Slovenska, splnomocnenec vlády SR pre rómske komunity, zástupca sekretariátu Výboru ministrov pre drogové závislosti a kontrolu drog a ďalší odborníci).
(5) Predseda rady
a/ vymenúva a odvoláva 2. podpredsedu a tajomníka rady
b/ vymenúva a odvoláva členov rady,
c/ riadi radu a zodpovedá vláde za jej činnosť,
d/ rozhoduje o možnosti zastúpenia člena rady na rokovaní rady.
(6) Podpredsedovia rady plnia v neprítomnosti predsedu rady jeho úlohy.
(7) Tajomník rady
a/ riadi prácu sekretariátu rady,
b/ zabezpečuje organizačnú prípravu a priebeh rokovaní rady,
c/ eviduje uložené úlohy a vedie prehľad o ich plnení, ktorý predkladá na rokovania rady,
d/ zabezpečuje bežnú administratívnu agendu rady,
e/ koordinuje činnosť expertných skupín a odborných konzultantov rady,
f/ spolupracuje s pracoviskami prevencie príslušných ústredných orgánov,
g/ zabezpečuje metodickú pomoc komisiám a koordinátorom prevencie  pri orgánoch miestnej štátnej správy a samosprávy,   
h/ zabezpečuje spoluprácu s vedecko-výskumnými pracoviskami a vysokými školami,
i/ zabezpečuje spoluprácu SR v oblasti prevencie so zahraničím,
j/ zabezpečuje iné úlohy v oblasti prevencie podľa pokynov predsedu rady,
k/ plní funkciu hovorcu rady.
(8) Člen rady
a/ je povinný
1. plniť úlohy vyplývajúce z uznesení rady,
2. zúčastňovať sa na rokovaniach a hlasovaní rady,
b/ má právo
1. podávať pripomienky a návrhy k otázkam prerokúvaným radou,
2. konať v mene rady podľa rozhodnutia predsedu a podľa úloh vyplývajúcich z rokovaní rady.  
Čl. 4
Sekretariát rady
a/ sekretariát rady je výkonným orgánom rady,
b/ sekretariát rady je organizačnou súčasťou Kancelárie ministra vnútra SR,
c/ sekretariát plní úlohy spojené s organizačným a administratívno-technickým zabezpečovaním činnosti rady a ďalšie úlohy v rozsahu vymedzenom v čl. 3 ods. 7 tohto štatútu.
Čl. 5
Pomocné orgány rady
Rada si vytvára pomocné orgány:
a/ expertné skupiny z vybraných odborníkov (riešenie konkrétnych problémov prevencie, príprava materiálov na rokovanie rady, vlády SR, riešenie úloh súvisiacich so spoluprácou SR so zahraničím a pod.),
b/ odborných konzultantov rady, ktorými sú vybraní odborníci, zapájaní do činnosti rady podľa potreby individuálne alebo prostredníctvom  expertných skupín,
c/ expertov a konzultantov rady vymenúva a odvoláva predseda rady.
Čl. 6
Finančné a materiálne zabezpečovanie činnosti rady
a/ cestovné náklady spojené s účasťou členov na zasadaniach rady hradia zo svojich prostriedkov príslušné ústredné orgány, orgány miestnej štátnej správy, samosprávy, organizácie a inštitúcie zastúpené v rade, 
b/ cestovné náklady spojené so zabezpečovaním administratívno-technických potrieb rady, činnosťou expertných skupín a odborných konzultantov rady hradí sekretariát rady, 
c/ cestovné náklady súvisiace s účasťou prizvaných hostí a činnosťou expertov a konzultantov rady hradí v nevyhnutných prípadoch Kancelária ministra vnútra SR.
Čl. 7
Záverečné ustanovenia
(1) Spôsob rokovania rady upravuje jej rokovací poriadok, ktorý schvaľuje na návrh rady vláda Slovenskej republiky.
(2) Zmeny a doplnky štatútu schvaľuje na návrh rady vláda Slovenskej republiky.
(3) Tento štatút nadobúda účinnosť dňom jeho schválenia vládou.

R o k o v a c í   p o r i a d o k
Rady vlády Slovenskej republiky pre prevenciu kriminality

Čl. 1
Rokovanie Rady vlády Slovenskej republiky 
pre prevenciu kriminality

(1) Rokovanie Rady vlády Slovenskej republiky pre prevenciu kriminality (ďalej len ”rada”) zvoláva jej predseda spravidla raz štvrťročne, prípadne podľa potreby.
(2) Rada je spôsobilá  rokovať  a  prijímať  závery,  ak  je  prítomná nadpolovičná väčšina je členov.  
(3) Rokovanie rady riadi jej predseda, v jeho neprítomnosti podpredseda, tajomník, alebo člen rady poverený predsedom.
(4) Rokovanie rady je spravidla verejné.
(5) Závery z rokovania prijíma rada formou uznesenia, ktoré
a/ je záväzné pre členov rady,
b/ má charakter odporúčania, ak sa úlohy týkajú nečlenov rady.
(6) Uznesenie rady je prijaté prostredníctvom konsenzu, alebo ak zaň hlasuje nadpolovičná väčšina všetkých jej členov. V prípade rovnosti hlasov je rozhodujúci hlas predsedu rady, alebo toho kto rokovanie rady v zastúpení predsedu riadi. Právo hlasovať má, so súhlasom predsedu rady, aj účastník rokovania rady, ktorý zastupuje člena rady. 
(7) Uznesenia z rokovania rady vypracúva tajomník a schvaľuje predseda rady. Uznesenia posiela tajomník rady všetkým členom rady do desiatich dní. Nečlenom rady, alebo orgánom, ktoré nie sú zastúpené v rade, posiela tajomník rady v rovnakom termíne výpis príslušných uznesení z rokovania rady.

Čl. 2
Plánovanie činnosti rady
(1) Činnosť rady sa uskutočňuje podľa plánu hlavných úloh, vypracovaného spravidla na obdobie jedného roka. Plán hlavných úloh vypracúva na základe podkladov poskytnutých členmi rady tajomník rady a schvaľuje ho rada.
(2) Na základe plánu hlavných úloh rady tajomník vypracúva program zasadaní rady, ktorý schvaľuje rada. Program zasadaní rady sa priebežne spresňuje podľa návrhov členov rady a aktuálnych požiadaviek na činnosť rady. O doplnkoch a iných zmenách programu zasadaní rady rozhoduje predseda rady.

			
Čl. 3
Predkladanie a ukladanie materiálov rady
(1) Rada rokuje spravidla na základe písomných materiálov (správ, rozborov, informácií a pod.), ktoré jej predkladajú členovia rady a so súhlasom predsedu aj nečlenovia rady.
(2) Materiály na  rokovanie rady sa predkladajú na základe písomného vyžiadania tajomníkovi rady najneskôr 21 dní pred plánovaným rokovaním rady v určenom počte kusov. 
(3) Predkladatelia materiálov môžu materiály vopred prekonzultovať s tajomníkom rady.
(4)Tajomník rady zabezpečuje vypracovanie stanovísk k predkladaným materiálom, ktoré poskytuje predsedovi rady.
(5) Pozvánka  na  rokovanie rady spolu  s  programom  rokovania a materiálmi sa zasiela členom rady najmenej desať dní pred rokovaním.
(6) Členovia rady, ktorí sú predkladateľmi materiálov, môžu so súhlasom predsedu rady k príslušnému bodu rokovania prizvať ďalších odborníkov z vlastného pracoviska, alebo navrhnúť predsedovi rady prizvať iných odborníkov.

Čl. 4
Všetky písomnosti a materiály, týkajúce sa činnosti rady, sú ukladané na sekretariáte rady.

Čl. 5
Záverečné ustanovenia
(1) Zmeny a doplnky rokovacieho poriadku schvaľuje na návrh rady vláda Slovenskej republiky.
(2) Tento rokovací poriadok nadobúda účinnosť dňom jeho schválenia vládou.